送曾尚右知信州分韻得州字
作者：魏了翁
朝代：宋

paragraphs: 長安十二門，冠蓋如雲稠。
浮驂不停趨，九衢滔滔流。
朝握扶桑轡，暮行背椒丘。
駕言往從之，道左傷吾輈。
溫陵有佳士，清姿秀琅球。
蚤疇掄魁望，盛之蓬瀛洲。
榮進付膜外，寡欲自日休。
需章臣有母，自詭以一州。
彤幨下青冥，錦輿居上頭。
小施活國手，彫瘵會有瘳。
同省並門居，昔我陪清遊。
一時四同年，氣味骨肉侔。
而君堂堂去，別袂挽不留。
迅商起層旻，候蟲催功裘。
問學常苦艱，歲月忽忽遒。
古今同一歧，古豈真難儔。
願言事穮蔉，勿作刈穫謀。
會面豈不再，爲君刮雙眸。